Investigazion

La investigazion o ricercje e je il process che midiant chel si puedin cjatâ i fats. Chescj fats a puartaran a la cognossince. La ricercje e je fate doprant ce che al è za cognossût par rivâ a capî che che no savìn ancjemò. La cognossince suplementâr e pues jessi otignude provant (o falsificant) lis teoriis o i sistemis esistents, e provant a dâ une spiegazion miôr di ce che al è stât osservât. La ricercje e je un procès analitic, sistematic, organizât e obietîf. Chest procès al à di rispuindi a une domande midiant di une ipotesi, par Incressi la cognossince e lis informazions su un ciert argoment.

 Ricercje academiche 
I students a fasin ricercjis par scrivi lis tesis (disserzions) di lauree. La leture di un grant numer di libris su di un teme, cjapant notis, e je une forme di ricercje.

 Ricercje sientifiche 
Il metodi sientific al è il mût plui comun di fâ ricercje. La ricercje e je doprade par miorâ la comprension de biologjie, de inzegnerie, de fisiche, de chimiche e di cetancj altris cjamps. Chest al permet di discuvierzi gnovis medisinis, di otignî machinis plui siguris, di incressi la produzion agricole, alimentâr e industriâl. Il denâr par la ricercje al ven dai guviers, des societâts comercialis privadis e des ufiertis privadis.

 Descrizion curte 
La ricercje e je caraterizade dal fat di jessi un procès:
 Sistematic: dopo la formulazion di une ipotesi o di un obietîf funzionâl, i sienziâts a dan dongje un ciert numar di dâts daûr dal progjet che al è stât stabilît in principi. Su la fonde de analisi e de interpretazion dai dâts, i sienziâts a mudin, a incressin o a confermin lis cognossincis za afermadis, vierzint ancje gnovis direzions di ricercje. Il metodi sistematic codificât che si dopre inte ricerche al è clamât metodi sientific.
 Organizât: ducj i membris di un grup di ricercje a devin savê ce che a devin fâ dilunc dal progjet, di mût che a sedin dopradis lis stessis definizions, normis e principis a dutis lis personis che i cjapin part. Par realizâ cheste condizion al è necessari scrivi un protocol di ricercje là che i sienziâts a specifichin ducj i detais in relazion cul lavôr.
 Obietîf: lis conclusions otignudis de ricercje no àn di jessi basadis su impressions sogjetivis ma su la fonde dai dâts osservâts e misurâts. Si à di evitâ interpretazions basadis sui prejudizis dai ricercjadôrs.

 Ativitât 
Lis ativitâts principâls de ricercje a son:
 La misurazion dai fenomens.
 La comparazion dai risultâts otignûts.
 La interpretazion dai risultâts in funzion des cognossincis consolidadis, metint in cont lis variabils che a puedin influenzâ il risultât.

 Tips di ricercje 
 Ricercje fondamentâl. Clamade ancje "ricercje di base" o "ricercje pure". E pues jessi praticade dome intai laboratoris.
 Ricercje aplicade. E je la aplicazion de cognossince inte pratiche, cu la introduzion intal ûs di une gnove tecnologje, inte maiorance dai câs, intal avantaç de societât. Un esempli a son i protocoi di ricercje cliniche.

 Colegaments tra lis dissiplinis 
Une stesse ricercje e pues tocjâ ancje plui di un cjamp dal savê. La terminologje specifiche des tipologjiis di ricercje tra dissiplinis diferentis e identifiche:
 Ricercje multidissiplinâr o ricercje pluridissiplinâr: in chest nivel di ricercje la valutazion e je realizade partint di cjantons diferents, doprant prospetivis diferentis cence rivâ a une integrazion.
 Ricercje interdissiplinâr: chest nivel di ricercje al smire a la creazion di une identitât di metodologjie, di teorie e di concets, par podê rivâ a risultâts plui coerents e plui integrâts.
 Ricerche transdissiplinâr: chest nivel al va plui indenant des tipologjiis precedentis, e al smicje a la convergjence tra disciplinis, compagnade di une integrazion reciproche des epistemologjiis dissiplinârs.
Categorie:Sience